钦定古今图书集成/历象汇编/岁功典/第030卷 > 中和节奉陪杜尚书宴集序 梁肃
## 钦定古今图书集成/历象汇编/岁功典/第030卷 > 中和节奉陪杜尚书宴集序 梁肃

沛乎圣人在穆清之中，合四序，茂万物，谓二月之吉，
殷天人之和，肇以是日，为中和节。原夫中以立天下
之本，和以通天下之志，明君所以总万邦也。奉时以
协气，播气以授人，元侯所以承王命也。于时上元甲
子之六岁，地平天成，河海清晏，君臣高会，由内及外。
粤我主公总扬州，领东诸侯，既承湛露之泽，且修式
燕之礼。乃邀中贵人及我上介部从事，列将群吏，大
官重客，峨星弁，执象笏，脱剑曳绶，列于宾席者，百有
馀人。火旗在门，雷鼓在庭。合乐既成，大庖既盈。左右
无声，旨酒斯行。迺陈献酬之事，乃酣无算之饮。于是
群戏坌入，丝竹杂遝，球蹈槃舞，撞悬索，走之疾飞。凡
拔距扛鼎逾刃之奇，迭作于庭内。急管参差，长袖袅
娜之美，阳春白雪，流征清角之妙，更奏于堂上。风和
景迟，既醉且仪，自朝及暮，惟节有度。君子谓福禄之
所浃，在是命矣。既醉小子且辄起而言曰：“大君有命，
令节兹始，我公宴喜，于以受祉，文以发德，歌以颂美，
于胥乐兮，胡可废已。”公曰“善。”迺俾座客偕以六韵成
章，授简为序。上以志“王泽”所及，次以“纪方镇之欢，末
以示将来盛事”云尔。

“仲春振旅　　　　　　　　　” 晋·傅元。

《古圣人出行》。《古今乐录》曰：“《仲春振旅》，言大晋申文武之教，畋猎以时也。”

仲春振旅，大致民，武教于时日新。师执提，工执鼓。坐
作从，节有序。盛矣允文允武。蒐田表祃，申法誓。遂围
禁，献社祭。允以时，明国制。文武并用，礼之经。列车如
战，大教明，古今谁能去兵？大晋继天，济群生。

===咏美人春游　　　　　　　　梁江淹===江南二月春，东风转绿𬞟。不知谁家子，看花桃李津。
白雪凝琼貌，明珠点绛唇。行人咸息驾，争拟《洛川神》。